معبد جنائزی سیتی اول (ابیدوس)

معبد جنائزی سیتی اول جسے ابیدوس کا عظیم معبد یا الممنومیوم بھی کہا جاتا ہے، دراصل عبارت ہے (من ماعت رع) سے، جس کے معنی ہیں: "خالد ہے رع کا عدل" یہ وہ لقب تھا جو سیتی اوّل کو تاج پوشی کے وقت عطا ہوا۔ یہ معبد ایک خالی قبر کی مانند تعمیر کیا گیا، جسے فرعون سیتی اوّل نے مصر کے جنوبی علاقے ابیدوس میں بنوایا۔ اس کی تکمیل اُس کے بیٹے رمسیس دوم نے کی، جو انیسویں شاہی خاندان سے تعلق رکھتا تھا۔ بعد میں اس کے ساتھ اوزیریون نامی ایک معبد بھی تعمیر کیا گیا جو اوسیرس (مصر کے دیوتا برائے بعث و حسابِ آخرت) کے لیے نذرانہ کے طور پر بنایا گیا تھا تاکہ اس کی رحمت و نگہداشت حاصل کی جا سکے۔ ابیدوس کی آبادی کا آغاز نقادة اوّل کے دور (4500 تا 3500 قبلِ مسیح) سے ہوتا ہے۔ یہ علاقہ قدیم زمانے سے ایک دینی مرکز اور زیارت گاہ کی حیثیت رکھتا ہے، کیونکہ ایسا عقیدہ پایا جاتا ہے کہ اوزیرس کا سر وہیں دفن ہے۔ وہاں پر ایسی عبادتی عمارات بھی ملی ہیں جن میں مسلّات (Obelisks) نصب تھیں جو اوزیرس کے نام پر نذر کی گئی تھیں اور یہ سب مصر کے درمیانی دور (Middle Kingdom) سے تعلق رکھتی ہیں۔ تاہم تل العمارنہ کے دور میں یہ سب کچھ ترک کر دیا گیا۔ سیٹی اوّل نے اپنی قدیم مذہبی جڑوں کی طرف واپسی کے لیے اس عظیم معبد کو "معبدِ ملايين السنين" (یعنی ہمیشہ قائم رہنے والا معبد) کے طور پر تعمیر کیا، جو مقدس شاہراہ کے کنارے واقع تھا اور اوزیرس کے معبد کو اس کی قبر (ام الجعاب) سے جوڑتا تھا ۔ یہ قبرستان ابیدوس کے مشرق میں واقع ہے۔ اس معبد کا اصل مقصد تمام عظیم مصری دیوتاؤں اور پہلے گذرے ہوئے فرعونوں کی عبادت و تعظیم کے لیے ایک عظیم جنائزی عبادت گاہ قائم کرنا تھا۔ معبد کی ایک دیوار پر ابیدوس کی شاہی فہرست کندہ ہے، جس میں 76 فرعونوں کے نام درج ہیں جنھیں سیتی اوّل نے جائز حکمران تسلیم کیا۔ یہ نام خراطيش (cartouches) میں لکھے گئے ہیں، جو نارمر (مینا) سے شروع ہو کر خود سیٹی اوّل پر ختم ہوتے ہیں۔ معبد کی ساخت اور خصوصیات معبد سیٹی اوّل ایک ڈھلوان پر تعمیر کیا گیا تھا، اس لیے اسے مضبوط چبوتروں پر قائم کیا گیا۔ اس کا نقشہ انگریزی حرف L کی شکل میں ہے اور مرکزی حصہ شمال سے جنوب کی سمت پھیلا ہوا ہے۔ معبد کے نزدیک اوزیریون (شاہی قبر) واقع ہے، جس سے یہ چند میٹر کے فاصلے پر ہے۔ بعد میں ایک شرقی بازو بھی شامل کیا گیا۔ عمارت چونے کے پتھر سے بنی ہے، جس کی بنیاد ریتلے پتھر پر رکھی گئی۔ دیواروں پر انتہائی نفیس نقوش و رنگین تصاویر کندہ ہیں جو آج تک محفوظ ہیں۔ یہ معبد سات معبودوں کے لیے وقف ہے: اوزیرس، آیزیس، حورس، آمون، رع-حوراختی، پتاح اور خود فرعون سیٹی اوّل۔ ہر معبود کے لیے الگ عبادت گاہ ہے، جبکہ اوزیرس کو خصوصی درجۂ شرف حاصل ہے۔ رمسیس دوم نے اپنے والد کے بعد اس معبد کی تکمیل کی، دو بڑے صحن اور تقریباً 62 میٹر چوڑا بابِ دخول بنایا۔ یہ صحن بارہ ستونوں والے برآمدوں پر ختم ہوتے تھے اور پہلا صحن درختوں اور حوضوں والے باغ پر مشتمل تھا۔ حوالہ جات